বক্সা সংরক্ষিত ব্যাঘ্র প্রকল্প নিয়ে তথ্য চাইল হাইকোর্ট

কলকাতা: বক্সা সংরক্ষিত ব্যাঘ্র প্রকল্প এলাকায় থাকা হোম স্টেগুলি নিয়ে সবিস্তার তথ্য চায় হাইকোর্ট (High Court)। রাজ্যকে এই বিষয়ে যথাযথ তথ্য দিতে নির্দেশ বিচারপতি বিশ্বজিৎ বসুর। ওই সংরক্ষিত এলাকায় কীভাবে পর্যটন ভিলেজ গড়ে উঠল তা নিয়ে রাজ্যকে কার্যকরি সমাধানে পথ খুঁজে সমাধানেরও নির্দেশ বিচারপতির।

মঙ্গলবার আলিপুরদুয়ারের জেলাশাসকের তরফে আদালতে রিপোর্ট জমা দেওয়া হয়। বিচারপতি বিশ্বজিৎ বাসু রাজ্যের উদ্দেশে বলেন, ওই এলাকায় কতগুলি হোম স্টে রয়েছে? তা কতটা জায়গা জুড়ে রয়েছে? হোম স্টেগুলির মালিক কারা সেই সম্পর্কে তথ্য আদালতে জানাতে হবে।

আরও পড়ুন: পঞ্চায়েত প্রধানকে আটকে রেখে বিক্ষোভ পান্ডুয়ায়

রাজ্যের আইনজীবীর পাল্টা বলেন, প্রথমত এই সমস্যা সমাধানের বিষয়টি নিয়ে আলোচনা করে নেওয়া উচিত। ইতিমধ্যেই মামলার সমস্ত পক্ষের সঙ্গে আলোচনা করা হয়েছে। তারপর সরেজমিনে পর্যবেক্ষণের ভিত্তিতে এই সংক্রান্ত তথ্য আদালতে পেশ করা যেতে পারে।

বিচারপতি বলেন, ওই এলাকা সংরক্ষিত কেন্দ্রের অধীনে। এক্ষেত্রে রাজ্যের পদক্ষেপ করা উচিত। এই বিষয়ে কেন্দ্রের বক্তব্যও আদালত জানতে চায়। হোম স্টে, রিসর্ট। রেস্তোরাঁগুলির তরফের আইনজীবী বলেন, ৫০ বছর ধরে তাঁরা ওই এলাকায় ব্যবসা করছেন। তাই তাঁদের বিষয়টিও বিবেচনা করা দরকার।